আত্মহত্যা করলেন হিমেশ রেশমিয়াঁর মিউজিক কোম্পানি এইচআর মিউজিক-এর সিইও অ্যান্ডি সিং। মুম্বইয়ের একটি গসিপ ম্যাগাজিন সূত্রে খবর, গত শনিবার সন্ধ্যায় ঘটনাটি ঘটেছে মুম্বইতে, অ্যান্ডির ফ্ল্যাটে। ৪৬ বছর বয়সী অ্যান্ডি বেশ কিছুদিন ধরেই পারিবারিক সমস্যায় জর্জরিত ছিলেন। স্ত্রীর সঙ্গে সেপারেশনে থাকলেও বিবাহবিচ্ছেদ হয়নি তাঁর ৯ বছরের কন্যার জন্য। মুম্বইয়ের একটি ফ্ল্যাটে মা ও বান্ধবীর সঙ্গে থাকতেন অ্যান্ডি। 
গসিপ ওয়েবসাইটের প্রতিবেদন অনুযায়ী, বহুদিন ধরেই পারিবারিক সমস্যা নিয়ে ডিপ্রেশনে থাকতেন অ্যান্ডি। বিশেষ করে মায়ের সঙ্গে প্রায় প্রতিদিন বচসা হতো। অ্যান্ডির মা তাঁকে এমন কিছু কথা বলেছিলেন শনিবার যে অ্যান্ডি তা সহ্য করতে পারছিলেন না। মায়ের কথায় যে অত্যন্ত আহত হয়েছিলেন অ্যান্ডি সেকথা জানিয়েছেন তাঁর বান্ধবী।
আরও পড়ুন
২২ বছরের বিয়ে ভাঙছে হিমেশ রেশমিয়াঁর 
নাকি সুরে গাওয়া ছেড়ে দিলেন হিমেশ? 
জানা গিয়েছে, মায়ের সঙ্গে কথা কাটাকাটির পরেই নাকি অ্যান্ডি নিজের ঘরের ভিতর ঢুকে দরজা বন্ধ করে দেন। তার কিছুক্ষণ পরে অনেক ডাকাডাকিতেও দরজা না খুললে, দরজা ভেঙে ফেলা হয়। তার পরেই দেখা যায় সিলিং ফ্যান থেকে গলায় ফাঁস জড়িয়ে ঝুলছেন অ্যান্ডি। ঘটনায় অত্যন্ত মর্মাহত তাঁর সহকর্মীরা। গতকাল টুইটারে তাঁরা অ্যান্ডির মৃত্যুতে একটি শোকবার্তাও টুইট করেন। কিন্তু এখনও পর্যন্ত এই বিষয়ে হিমেশ রেশমিয়াঁর কোনও মন্তব্য পাওয়া যায়নি।